คณะรัฐมนตรี อนุมัติงบกลางปี 2560 วงเงิน 468 ล้านบาท ปรับปรุงฟื้นฟูแหล่งน้ำ 9 จังหวัดทั่วประเทศ
คณะรัฐมนตรี อนุมัติงบกลางปี 2560 วงเงิน 468 ล้านบาท ปรับปรุงฟื้นฟูแหล่งน้ำ 9 จังหวัดทั่วประเทศ ตามแผนบริหารจัดการน้ำและเห็นชอบหลักการยุทธศาสตร์การบริหารจัดการแร่

พลโท สรรเสริญ แก้วกำเนิด โฆษกประจำสำนักนายกรัฐมนตรี แถลงว่าคณะรัฐมนตรีเห็นชอบให้ใช้งบกลางปี 2560 วงเงิน 468.91 ล้านบาท เพื่อปรับปรุงฟื้นฟูแหล่งน้ำ ประจำปี 2561 ซึ่งเป็นการดำเนินการระหว่างกองทัพบกกับมูลนิธิอุทกพัฒน์ ในการปรับปรุงแหล่งน้ำในพื้นที่ภาคเหนือ ภาคตะวันออกเฉียงเหนือ ภาคกลางและภาคใต้บางส่วน โดยจากการสำรวจพื้นที่พบว่าต้องดำเนินการปรับปรุงจำนวน 47 โครงการ ใน 9 จังหวัด ได้แก่ จังหวัดแพร่ พะเยา พิจิตร สุโขทัย เพชรบูรณ์ นครสวรรค์ บุรีรัมย์ ปราจีนบุรี และจังหวัดพัทลุง ทั้งนี้จะต้องดำเนินการขุดลอกตะกอนแหล่งน้ำและนำดินไปปรับพื้นที่สาธารณประโยชน์ในบริเวณใกล้เคียง รวมถึงต้องจัดทำพื้นที่แก้มลิงเพื่อกักเก็บน้ำไว้ใช้ในช่วงหน้าแล้ง ในการนี้จะประสานกับกรมส่งเสริมการปกครองท้องถิ่น กระทรวงมหาดไทยเพื่อดูรายละเอียดโครงการที่จะดำเนินการทั้งหมดว่ามีพื้นที่ทับซ้อนกันหรือไม่ และโครงการปรับปรุงฟื้นฟูแหล่งน้ำนี้จะบรรจุอยู่ในแผนบริหารจัดการน้ำของรัฐบาลด้วย

นอกจากนี้ คณะรัฐมนตรี ยังเห็นชอบในหลักการยุทธศาสตร์การบริหารจัดการแร่ เพื่อวางแผนบริหารจัดการในภาพรวมของประเทศให้เกิดประโยชน์สูงสุดและจัดสรรผลประโยชน์ให้แก่ผู้มีส่วนได้เสียทุกด้านด้วยความเป็นธรรม โดยมีมาตรการหลัก คือ การสร้างความมั่นคงให้ไทยเป็นฐานของทรัพยากรแร่และวัตถุดิบเพื่อการพัฒนาอุตสาหกรรม จำแนกเขตแหล่งแร่ให้นำแร่มาใช้ประโยชน์อย่างคุ้มค่า สร้างดุลยภาพทั้งด้านเศรษฐกิจ สังคม สิ่งแวดล้อมและสุขภาพของประชาชน พัฒนากลไกระบบอนุญาตประทานบัตรการจัดเก็บค่าภาคหลวงอย่างมีประสิทธิภาพ ตลอดจนเสริมสร้างการมีส่วนร่วมจากทุกภาคส่วน